Першыя пісьмовыя згадкі пра Зьдзецел (старабеларускае: Здетел, сучаснае: Дзятлава) датуюцца 1440—1450-мі рокамі. У гэты час мясьціна ўваходзіла ў склад Троцкага ваяводзтва. Вялікі гетман Канстантын Астрожскі, якому на той час належала мястэчка, у пачатку XVI стагодзьдзя збудаваў у ім драўляны замак, які некаторы час меў важнае абарончае значэньне (у дакумэнтах згадваецца як двор Здетело).За часамі Вялікай Паўночнай вайны ў студзені 1708 року у ваколіцах Зьдзецела некаторы час знаходзілася асноўная групоўка маскалёўскіх войскаў. У самім мястэчку на працягу тыдню кватараваў маскоўскі цар Пётар I. Пазьней Зьдзецел занялі швэды, якія спалілі яго разам з замкам.